<classify> Timu hizo mbili zimeshuka daraja baada ya matokeo ya mechi za mwisho za msimu wa Ligi Kuu wa 2014-15 jana kuzishuhudia zikipata vichapo na hivyo kupata tiketi ya kushuka kwenda kupambana Daraja la Kwanza.Polisi Morogoro imefungwa bao 1-0 na Mbeya City mjini Mbeya, wakati Ruvu Shooting ilifungwa bao 1-0 na Stand United kwenye Uwanja wa Kambarage mjini Shinyanga.Polisi Morogoro inarudi Ligi Daraja la Kwanza baada ya kupanda msimu huu ikiwa pamoja na timu za Ndanda FC ya Mtwara na Stand United ya Shinyanga, ikimaliza mkiani ikiwa na pointi 25 wakati Ruvu Shooting imeshuka kwa kumaliza ya 13 ikiwa na pointi 29.Timu hiyo ya Mlandizi inayofundishwa na Mkenya Tom Olaba, iliingia uwanjani ikiwa katika nafasi ya tisa, lakini ikajikuta ikishuka kutokana na matokeo ya mechi nyingine, hivyo mashabiki wa soka nchini msimu ujao watamkosa mmoja wa wasemaji wa klabu wenye maneno mengi, Masau Bwire wa Ruvu Shooting.Kwa Polisi Morogoro, hali ilitegemewa baada ya kuwa mkiani katika siku za karibuni na mambo yalianza kwenda kombo baada ya kumfukuza kocha aliyeipandisha, Mohammed Rishard Adolf, kisha ikampa kazi Amri Said aliyekaa muda mfupi kabla ya John Tamba kupewa jukumu ambalo ameshindwa kulitekeleza, la kuibakiza timu Ligi Kuu.Bao lililoinusuru Stand United na kuizamisha Ruvu Shooting lilifungwa katika dakika ya Absalim Chidiebele katika dakika ya 16 kufuatia mpira wa adhabu ndogo wa Abuu Ubwa.Katika mechi nyingine jana, Ndanda FC ilibaki katika ligi hiyo baada ya kuifunga Yanga bao 1-0 kwenye Uwanja wa Nangwanda Sijaona mjini Mtwara mbele ya maelfu ya mashabiki wake waliokuwa wakiishuhudia Yanga ikicheza Mtwara baada ya miaka mingi. Yanga tayari ilishatwaa ubingwa huo.Washindi wa pili, Azam FC walikwenda sare ya 0-0 dhidi ya Mgambo JKT, wakati Simba ilimaliza nafasi ya tatu na kuvikwa medali za shaba baada ya kuishinda JKT Ruvu kwa mabao 2-1 kwenye Uwanja wa Taifa, Dar es Salaam.Mabao ya Simba yalifungwa na Awadhi Juma katika dakika ya 19 na Said Ndemla katika dakika ya 42, wakati bao la Ruvu lilifungwa na Idd Mbaga dakika ya 15, na kuifanya Simba ifikishe pointi 47 na JKT Ruvu na pointi zake 31.Mjini Mwanza, Kagera Sugar ilitoka sare ya 0-0 na Tanzania Prisons, wakati Mtibwa Sugar ililala nyumbani kwa mabao 2-1 dhidi ya Coastal Union ya Tanga.Wakati Polisi Morogoro na Ruvu Shooting zikishuka, timu nne zinapanda msimu ujao ambazo ni Majimaji ya Songea, Mwadui ya Shinyanga, Toto Africans ya Mwanza na African Sports ya Tanga ambayo sasa inaufanya mkoa wa Tanga kuwa na timu tatu katika Ligi Kuu msimu ujao wa 2015-16.  <topic>: michezo 